
	Κύκλος διαλέξεων με θέμα

«Προς την Επανάσταση και τη συγκρότηση του Ελληνικού Κράτους»

Διάλεξη του Ομότιμου Καθηγητή Πολιτικής Επιστήμης

του Πανεπιστημίου Αθηνών κ. Πασχάλη Κιτρομηλίδη
Ρήγας Βελεστινλής: το όραμα, η πράξη, τα έργα
στο Σπίτι της Κύπρου

Με τη διάλεξη του Ομότιμου Καθηγητή Πολιτικής Επιστήμης του Πανεπιστημίου Αθηνών κ. Πασχάλη Κιτρομηλίδη, με θέμα: Ρήγας Βελεστινλής: το όραμα, η πράξη, τα έργα, συνεχίστηκε την Τετάρτη 21 Φεβρουαρίου 2018, στο Σπίτι της Κύπρου, το πρόγραμμα του δεύτερου κατά σειρά κύκλου διαλέξεων που συνδιοργανώνουν το Σπίτι της Κύπρου και η Εταιρεία Μελέτης Έργου Ιωάννη Καποδίστρια με γενικό τίτλο Προς την Επανάσταση και τη συγκρότηση του Ελληνικού Κράτους.
Τον διακεκριμένο ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου και ο Πρόεδρος Δ.Σ. της Εταιρείας Μελέτης Έργου Ιωάννη Καποδίστρια, νομικός, ιστορικός, ερευνητής κ. Ανδρέας Κούκος, ο οποίος αναφέρθηκε στο σημαντικό διδακτικό, ερευνητικό και συγγραφικό  έργο του κ. Κιτρομηλίδη, ενώ ιδιαίτερη αναφορά έκανε στη σημαντική πεντάτομη έκδοση του Ιδρύματος της Βουλής των Ελλήνων για τα 200 χρόνια από τον μαρτυρικό θάνατο του Ρήγα στον πύργο Νεμπόισα του Βελιγραδίου, με τίτλο Ρήγα Βελεστινλή: Άπαντα τα σωζόμενα, της οποίας ο κ. Κιτρομηλίδης είχε την επιμέλεια.
Ο κ. Κούκος, προλογίζοντας, ανακοίνωσε επίσης τις επικείμενες δράσεις της Εταιρείας Μελέτης Έργου Ιωάννη Καποδίστρια, με αφορμή τη συμπλήρωση 200 ετών από την κατάθεση του υπομνήματος του Ιωάννη Καποδίστρια, ως Γραμματέας της Επικρατείας και Υπουργός των εξωτερικών υποθέσεων της Ρωσίας, στο Συνέδριο της Aix-la-Chapelle, το σημερινό Aachen, το 1818, για τη σύσταση της «Alliance Solidaire», της «Αλληλέγγυας Συμμαχίας», που θα εγγυάτο την εσωτερική και εξωτερική ειρήνη και ασφάλεια των κρατών της Ευρώπης, καθώς και τη θεματική των προγραμματισμένων διαλέξεων του κύκλου για το τρέχον έτος.
Στο πλαίσιο της διάλεξης του ο κ. Κητρομηλίδης επιχείρησε, παρουσιάζοντας την εποχή κατά την οποία ο Ρήγας σφυρηλάτησε τις ιδέες του, διερμήνευσε τις ελπίδες για την απελευθέρωση του Γένους΄, της κοινωνίας και του ανθρώπου και σχεδίασε τα επαναστατικά του εγχειρήματα, να αναδείξει την πνευματική παρακαταθήκη και τα οράματα του συγγραφέα, πολιτικού στοχαστή και επαναστάτη, καθώς και το περιεχόμενο των ιδεών και της σκέψης του μέσα από τη μαρτυρία των σωζόμενων έργων του: πέντε εντύπων κειμένων και τριών χαρτών, που περιλαμβάνουν τη Χάρτα της Ελλάδος, ένα μνημειώδες χαρτογραφικό εγχείρημα με πολλαπλές έννοιες, συμβολισμούς και ιστορικές αναφορές, καθώς και δύο λανθανόντων κειμένων του. Όπως χαρακτηριστικά ανέφερε ο κ. Κιτρομηλίδης, το έργο αυτό αντιπροσωπεύει μια γνήσια βαλκανική εκδοχή του επαναστατικού ιακωβινισμού της Γαλλικής Επανάστασης.
Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου. Τη συζήτηση συντόνισε ο κ. Ανδρέας Κούκος.

